Folketing
2003-03-28

Men jeg er glad for, at det efter indstilling stadig væk er sådan, at ministeren kan ansætte flere dommere, således at vi ikke får hobet alt for mange sager op. Gebyret - også noget, vi ikke skal vedtage i dag - foreslås i bemærkningerne hævet fra 80 kr. til 250 kr. Kunne halvdelen ikke være nok? Der er jo flere måder at begrænse sagerne på. Man kan jo hæve gebyrerne, så ingen klager, eller man kan give folk mulighed for at kunne klage for et beskedent beløb. Det må vi drøfte i udvalget. Endelig synes jeg, det er en god idé, at afgørelser inden for forbrugerklageområdet kan offentliggøres, selvfølgelig med fornødent hensyn til løbende sager og virksomheder. Men med disse bemærkninger ser vi frem til udvalgsbehandlingen og er positive.